Aarto bly tot hof anders sê(Argieffoto ter illustrasie) Die Padverkeersoortredingsowerheid (RTIA) het Woensdag gesê die omstrede Wet op die Administratiewe Beregtiging van Padverkeersoortredings (Aarto) sal van krag bly totdat die uitspraak deur die Konstitusionele Hof bevestig is. Dít volg nadat die hooggeregshof in Pretoria Aarto én die wysigingswetsontwerp op Aarto verlede week in geheel ongrondwetlik en ongeldig verklaar het. Monde Mkalipi, RTIA se woordvoerder, sê die bepalings van die hoof Aarto-wet bestaan egter steeds en is afdwingbaar totdat die hofuitspraak bevestig is. RTIA sal hom voorts ook by die regering aansluit, wat kort ná die uitspraak aangekondig het dat hy teen die beslissing sal appelleer. “Daarom gaan die inwerkingstelling van Aarto voort totdat die uitspraak oor die grondwetlikheid daarvan aan alle behoorlike regshersieningsprosesse onderwerp is.” Aarto sluit in ŉ strafpuntstelsel vir motoriste en het onder meer ten doel om minder ernstige verkeersoortredings aan administratiewe prosesse te onderwerp, terwyl die hof steeds strafregtelike verkeersoortredings sal hanteer. In die hofuitspraak het regter Annali Basson in die guns van die burgerregtegroep Outa beslis en gelas dat die minister van vervoer en RTIA die groep se regskoste dek.